বাংলাদেশের আজকের অবস্থা কি তা থেকে কিছু ভিন্ন? যে দেশটির জন্ম হয়েছিল সেই একাত্তরের মুক্তিযুদ্ধের রক্তাক্ত প্রান্তরে, তখনকার প্রায় সাড়ে সাত কোটি মানুষের সীমাহীন ত্যাগের মধ্য দিয়ে, এক জনযুদ্ধের সার্বিক শিহরণের তীর ঘেঁষে, তার দিকে দৃষ্টি দিন, দেখবেন কত অসহায় আমাদের সেই দেশটি। প্রায় ১৫ কোটি মানুষের আশ্বাসের সেই বাংলাদেশ আজ হাজারো প্রকরণে বিভক্ত। আমাদের বিশ্বাসের সেই বাংলাদেশের প্রত্যেকটি সামাজিক শক্তি (Social Force) আজ খণ্ডিত, খণ্ডছিন্ন এবং ফলে গতিহীন, দ্যুতিহীন। আমাদের স্বপ্নের যে দেশটিকে ঘিরে হাজার বছরের সঞ্চিত স্বপ্নালু ছায়া শতাব্দীর পর শতাব্দী ধরে আমাদের আচ্ছন্ন করে রেখেছিল, সেই বাংলাদেশের চার দিকে শকুনের আনাগোনা শুরু হয়েছে। যে সাম্প্রদায়িক সম্প্রীতির আশীর্বাদ মাথায় নিয়ে বাংলাদেশ এত দিন পথ চলেছে, সেই পথেও আজ ধুলো জমেছে। সব ধর্মের সব বর্ণের মানুষের সহাবস্থানের এই তীর্থক্ষেত্র সঙ্কীর্ণচিত্ত কিছু মানুষের প্ররোচনায় আজ বিশ্ব দরবারে হারাতে বসেছে তার ঔজ্জ্বল্য।